ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-1958/97 υποβολή: Per Gahrton (V) προς την Επιτροπή (28 Μαΐου 1997)

Θέμα: Αρχή της επικουρικότητας

Σύμφωνα με τη Συμφωνία του Εδιμβούργου, η εφαρμογή της αποκαλούμενης αρχής της επικουρικότητας πρέπει να ενισχυθεί. Μπορεί η Επιτροπή να παράσχει κατάλογο όλων των κανόνων κοινοτικού δικαίου που έχουν τροποποιηθεί ύστερα από τη θέση σε ισχύ των αποφάσεων του Εδιμβούργου με σκοπό την αποκέντρωση της αρμοδιότητας λήψεως των αποφάσεων από τα θεσμικά όργανα της ΕΕ σε όργανα που είναι πλησιέστερα στους πολίτες;

Απάντηση του κ. Santer εξ ονόματος της Επιτροπής (17 Ιουνίου 1997)

Μετά το Ευρωπαϊκό Συμβούλιο του Εδιμβούργου, η Επιτροπή προβαίνει τακτικά σε απολογισμό της δραστηριότητάς της σε θέματα επικουρικότητας. Οι αιτούμενες από το αξιότιμο μέλος του Κοινοβουλίου πληροφορίες περιέχονται στις ακόλουθες εκθέσεις, που καταρτίστηκαν για το σκοπό αυτό:

- έκθεση της Επιτροπής στο Ευρωπαϊκό Συμβούλιο για την προσαρμογή της ισχύουσας νομοθεσίας στην αρχή της επικουρικότηταςCOM(93) 545 τελικό, που διαβιβάστηκε στις 29 Νοεμβρίου 1993 7

- έκθεση της Επιτροπής στο Ευρωπαϊκό Συμβούλιο για την εφαρμογή της αρχής της επικουρικότητας το 1994COM (94) 533 τελικό, που διαβιβάστηκε στις 25 Νοεμβρίου 1994 7

- «Βελτίωση της νομοθεσίας», έκθεση της Επιτροπής στο Ευρωπαϊκό Συμβούλιο σχετικά με την εφαρμογή των αρχών της επικουρικότητας και αναλογικότητας, για την απλούστευση και την κωδικοποίησηCSE (95) 580 τελικό, που διαβιβάστηκε στις 24 Νοεμβρίου 1995 7

- έκθεση της Επιτροπής στο Ευρωπαϊκό Συμβούλιο για την εφαρμογή των αρχών της επικουρικότητας και της αναλογικότηταςCSE (96) 2 τελικό, που διαβιβάστηκε στις 14 Ιουνίου 1996 7

- «Βελτίωση της νομοθεσίας» 1996, έκθεση της Επιτροπής στο Ευρωπαϊκό Συμβούλιο σχετικά με την εφαρμογή των αρχών της επικουρικότητας και αναλογικότητας, για την απλούστευση και την κωδικοποίησηCSE (96) 7 τελικό, που διαβιβάστηκε στις 27 Νοεμβρίου 1996.
ΓΡΑΠΤΗ ΕΡΩΤΗΣΗ E-0340/97 υποβολή: Josι Garcνa-Margallo y Marfil (PPE) προς την Επιτροπή (13 Φεβρουαρίου 1997)

Θέμα: ΚΟΑ στον τομέα του ελαιολάδου: δαπάνες για μέτρα αποθεματοποίησης στην Ισπανία

Στην ετήσια έκθεση του Ελεγκτικού Συνεδρίου σχετικά με το οικονομικό έτος 1995, η συνολική δαπάνη του τμήματος εγγυήσεων του ΕΓΤΠΕ για το ελαιόλαδο στον γενικό προϋπολογισμό για το 1996 ανέρχεται σε 1.781 εκατ. Ecu. Παρόλο που το ποσόν αυτό κινείται στο πλαίσιο των δαπανών που πραγματοποιήθηκαν μεταξύ 1991 και 1993, διαπιστώνεται ότι οι δαπάνες του 1995 ήταν πολύ κατώτερες και δεν υπερέβησαν τα 812,5 εκατ. Ecu.

Από τις δαπάνες αυτές, το ποσόν για μέτρα αποθεματοποίησης ήταν αρνητικό και υπολογίζεται σε -94,9 εκατ. Ecu.

Ποιό είναι το συνολικό ύψος της πραγματοποιηθείσας δαπάνης για μέτρα αποθεματοποίησης του ελαιολάδου στην Ισπανία;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-0320/97, E-0321/97, E-0322/97, E-0323/97, E-0324/97, E-0325/97, E-0326/97, E-0327/97, E-0328/97, E-0329/97, E-0330/97, E-0331/97, E-0332/97, E-0333/97, E-0334/97, E-0335/97, E-0336/97, E-0337/97, E-0338/97, E-0339/97, E-0340/97, E-0341/97, E-0342/97, E-0343/97 και E-0344/97 (6 Μαρτίου 1997)

Οι δαπάνες που έχουν ζητηθεί από ο Αξιότιμο Μέλος του Κοινοβουλίου εμφαίνονται στον παρακάτω πίνακα. Η συνολική κοινοτική δαπάνη που αφορά τους προϋπολογισμούς 1995 και 1996 ανήλθε αντιστοίχως σε 812,5 και 207,7 εκατ. ECU. Η διαφορά με τα σύνολα που παρατίθενται στον πίνακα οφείλεται κυρίως στις πληρωμές που αφορούν τις ενέργειες προώθησης του ελαιόλαδου. Το ποσό του προϋπολογισμού 1995 είναι κατά πολύ κατώτερο από αυτό του 1996 (και 1994), στη συνέχεια της απόφασης που ελήφθη στο πλαίσιο της δέσμης τιμών 1994/1995 να μετατεθεί η ημερομηνία πληρωμής. Πράγματι, ο προϋπολογισμός 1995 δεν προέβλεπε πληρωμές βάσει της περιόδου 1994/1995, αλλά μόνο υπόλοιπα της περιόδου 1993/1994.

(σε εκατ. ECU)

>TABLE>
ΓΡΑΠΤΗ ΕΡΩΤΗΣΗ E-1057/97 υποβολή: Jesϊs Cabezσn Alonso (PSE) προς την Επιτροπή (19 Μαρτίου 1997)

Θέμα: Καθεστώς ενισχύσεων και ποιότητα ελαιολάδου

Γιατί η Επιτροπή αρνείται, στο πλαίσιο της επικείμενης μεταρρύθμισης της ΚΟΑ στον τομέα του ελαιολάδου, να δεχτεί ότι η χορήγηση ενωτικής ενίσχυσης ανά ελαιόδενδρο συνιστά αντικίνητρο για την παραγωγή ποιότητας;

Απάντηση του κ. Fischler εξ ονόματος της Επιτροπής (21 Απριλίου 1997)

Kαταρχήν, θα πρέπει να υπενθυμιστεί το γεγονός ότι η Επιτροπή ενέκρινε στις 12 Φεβρουαρίου 1997 ένα έγγραφο το οποίο αφορούσε το ελαιόλαδο ((1 Έγγρ. COM(97)57 )), περιέγραφε την υφιστάμενη κοινή οργάνωση αγοράς (ΚΟΑ), αιτιολογούσε την ανάγκη μεταρρύθμισης και πρότεινε διάφορες εναλλακτικές λύσεις, μεταξύ των οποίων είναι και εκείνη που βασίζεται στην ενίσχυση ανά δένδρο.

Όσον αφορά την ποιότητα, η Επιτροπή διαπιστώνει ότι η υφιστάμενη ΚΟΑ δεν προβλέπει ειδικά οικονομικά κίνητρα και ότι οι υφιστάμενες ενισχύσεις χορηγούνται χωρίς να λαμβάνεται υπόψη η ποιότητα του παραγομένου ελαιολάδου. Για το λόγο αυτό, η Επιτροπή ενέκρινε ειδικά μέτρα με σκοπό την προώθηση της ποιότητας της παραγωγής με βάση «προγράμματα ποιοτικής βελτίωσης», καθώς και για την χάραξη μιάς αυστηρής πολιτικής για την τήρηση των αντίστοιχων κατηγοριών ελαιολάδου και των ειδικών χαρακτηριστικών τους, θεσπίζοντας φυσικοχημικές παραμέτρους.

Ανεξάρτητα από την οριστική επιλογή, η Επιτροπή έχει την πρόθεση να εξακολουθήσει να αναπτύσει την πολιτική ποιότητας που έχει εφαρμόσει μέχρι σήμερα, βελτιώνοντας τη χρησιμοποίηση διαθέσιμων κονδυλίων και αποφεύγοντας στο μέτρο του δυνατού, την ανεπαρκή χρησιμοποίηση που παρατηρείται επί του παρόντος.

Η Επιτροπή κρίνει ότι η χορήγηση ενίσχυσης ανά δένδρο δεν θα αποθαρύνει την παραγωγή ελαιολάδου ποιότητας για δύο βασικούς λόγους. Η Επιτροπή θα καθορίσει τους απαραίτητους μηχανισμούς έτσι ώστε να μην προκαλέσει η ενίσχυση αυτή την εγκατάλειψη της καλλιέργειας και το ελαιόλαδο να διατίθεται πράγματι στην αγορά με την ποιότητα που απαιτείται από τους καταναλωτές. Η ενίσχυση του είδους αυτού, διαχωριζόμενη από την παραγωγή, αναμένεται να έχει ως αποτέλεσμα την απαραίτητη συγκομιδή ελιών και την διάθεση του ελαιολάδου στην αγορά, έτσι ώστε να διατηρηθούν τα εισοδήματα των ελαιοπαραγωγών σε σχέση με τα προηγούμενα επίπεδα.
ΓΡΑΠΤΗ ΕΡΩΤΗΣΗ E-1146/97 υποβολή: Andrea Manzella (PSE) προς την Επιτροπή (26 Μαρτίου 1997)

Θέμα: Ο υποχρεωτικός χαρακτήρας του κοινοτικού δικαίου του ανταγωνισμού

Γνωρίζει η Επιτροπή την ολοένα αυξανόμενη τάση που παρατηρείται σε ορισμένα κράτη μέλη - και που εμπνέεται, προφανώς, από τα συμπεράσματα της Εισαγγελικής Αρχής στην υπόθεση Van Scijndel (παρ. 49) - να αμφισβητείται η θεμελιώδης αρχή της υπεροχής του κοινοτικού δικαίου έναντι του εθνικού;

Γνωρίζει η Επιτροπή ότι στις Κάτω Χώρες η ανησυχητική αυτή νοοτροπία φαίνεται να έχει φτάσει ως το Ανώτατο Ακυρωτικό Δικαστήριο; Συγκεκριμένα, γνωρίζει η Επιτροπή ότι, στο πλαίσιο δίκης με θέμα την αναστολή της εκτέλεσης μιας διαιτητικής απόφασης με το επιχείρημα ότι ήταν ασυμβίβαστη με τη δημόσια τάξη, ένας Γενικός Εισαγγελέας του Ανώτατου Ακυρωτικού Δικαστηρίου της Ολλανδίας υποστήριξε ότι «ο υποχρεωτικός χαρακτήρας του κοινοτικού δικαίου του ανταγωνισμού «δεν υπερισχύει της συμβατικής αυτονομίας των μερών και ότι, ως εκ τούτου, ο εθνικός δικαστής δεν υποχρεούται να εφαρμόσει το άρθρο 85 της Συνθήκης, μολονότι η μία πλευρά είχε επικαλεστεί, ρητώς, ενώπιον του Δικαστηρίου την αναστολή και την ακύρωση της διαιτητικής απόφασης επειδή ήταν ασυμβίβαστη με τη δημόσια τάξη;

Δεν θεωρεί η Επιτροπή ότι αν μια τέτοια θέση είχε επιτυχία είναι πιθανό να ανοίξει το δρόμο για ιδιωτική επίλυση των διαφορών που θα αγνοεί τις αρχές της δημόσιας τάξης, όπως το άρθρο 85 της Συνθήκης της Ρώμης, και θα επιτρέπει στα συμβαλλόμενα μέρη να αποφεύγουν σκοπίμως την εφαρμογή των αρχών αυτών;

Σε τι ενέργειες προτίθεται να προβεί η Επιτροπή προκειμένου να εξασφαλίσει ότι θα υπερισχύσει η διαφύλαξη της ακεραιότητας ολόκληρου του κοινοτικού νομικού συστήματος;

Απάντηση του κ. Van Miert εξ ονόματος της Επιτροπής (2 Μαΐου 1997)

Η Επιτροπή έχει λάβει γνώση της διαδικασίας που εκκρεμεί ενώπιον του Aνώτατου Aκυρωτικού Δικαστηρίου των Κάτω Χωρών, στην οποία αναφέρεται το Αξιότιμο Μέλος. Ωστόσο, η Επιτροπή δεν έχει διαπιστώσει να υπάρχει στα εθνικά δικαστήρια μία τάση αμφισβήτησης της υπεροχής του κοινοτικού δικαίου, και ιδίως των κανόνων ανταγωνισμού, έναντι του εσωτερικού δικαίου των κρατών μελών. Στην αντίθετη περίπτωση, η Επιτροπή δεν θα δίσταζε να λάβει όλα τα απαραίτητα μέτρα για να αποκαταστήσει την τήρηση της κοινοτικής νομικής τάξης, βάσει του ρόλου της ως θεματοφύλακα της συνθήκης.
ΓΡΑΠΤΗ ΕΡΩΤΗΣΗ E-1324/97 υποβολή: Mark Watts (PSE) προς την Επιτροπή (11 Απριλίου 1997)

Θέμα: Ναυτικά ατυχήματα σε οχηματαγωγά ro-ro από το 1985

Είναι η Επιτροπή σε θέση να δώσει τα ονόματα όλων των οχηματαγωγών ro-ro που εκτελούν δρομολόγια σε ευρωπαϊκά δίκτυα, τα οποία χάθηκαν ή έπεσαν θύματα σοβαρών ναυτικών ατυχημάτων από το 1985 και ύστερα, αναφέροντας και τις σχετικές ημερομηνίες;

Απάντηση του κ. Kinnock εξ ονόματος της Επιτροπής (20 Μαΐου 1997)

Επιβατηγά πλοία Ro-ro πλέοντα σε ευρωπαϊκά ύδατα τα οποία απωλέσθησαν ή υπέστησαν σοβαρά θαλάσσια ατυχήματα μετά το 1985 είναι τα εξής:

>TABLE>
ΓΡΑΠΤΗ ΕΡΩΤΗΣΗ E-1174/97 υποβολή: Gianfranco Dell'Alba (ARE) προς την Επιτροπή (3 Απριλίου 1997)

Θέμα: Συνεργασία Βορρά-Νότου για την καταπολέμηση των ναρκωτικών

Στις 22 Φεβρουαρίου 1997 ο στρατηγός Jesus Gutierrez Rebollo, υπεύθυνος για την καταπολέμηση των ναρκωτικών στο Μεξικό, συνελήφθη από τις μεξικανικές αρχές κατηγορούμενος για συνεργασία με εμπόρους ναρκωτικών.

Μπορεί η Επιτροπή να ανακοινώσει τον πλήρη κατάλογο των προγραμμάτων «συνεργασίας Βορρά-Νότου στον τομέα της καταπολέμησης των ναρκωτικών» τα οποία εφαρμόστηκαν το 1995, το 1996 και το 1997 και αφορούν μεταξύ των άλλων και το Μεξικό;

Μπορεί η Επιτροπή να ανακοινώσει τον κατάλογο των μεξικανικών φορέων (τόσο δημόσιων όσο και ιδιωτικών) που εμπλέκονται στα προγράμματα αυτά, προσδιορίζοντας την ενδεχόμενη συμμετοχή των αρχών οι οποίες είναι υπεύθυνες για την καταπολέμηση των ναρκωτικών στο Μεξικό;

Απάντηση του κ. Marin εξ ονόματος της Επιτροπής (5 Μαΐου 1997)

Η Επιτροπή ευχαριστεί το Αξιότιμο Μέλος του Κοινοβουλίου για το ενδιαφέρον που έδειξε στην καταπολέμηση των ναρκωτικών στο Μεξικό.

Κατά την περίοδο από το 1995 έως το 1997, η Επιτροπή χρηματοδότησε ένα μόνο έργο στο Μεξικό στο πλαίσιο του προγράμματος συνεργασίας Βορρά-Νότου. Πρόκειται για ένα πρόγραμμα πρόληψης και αποκατάστασης των τοξικομανών, που άρχισε το 1995 και που διεξάγεται πάντοτε. («Hogar integral de juventud: Modelo communitario de prevenciσn primaria, redducciσn del dano y rehabilitaciσn psicosocial de farmacodependientes», για ποσό 291.950 ECU).

Ο τοπικός εταίρος αυτού του προγράμματος είναι μια εκκλησιαστική οργάνωση, η Caritas Arcuidiocesis de Mexico. Πρόκειται επομένως για μια δράση στην οποία δεν υπάρχει καμία συμμετοχή εκ μέρους των αρχών που είναι υπεύθυνες για την καταπολέμηση των ναρκωτικών.
ΓΡΑΠΤΗ ΕΡΩΤΗΣΗ E-1417/97 υποβολή: Christoph Konrad (PPE) προς την Επιτροπή (23 Απριλίου 1997)

Θέμα: Στρέβλωση του ανταγωνισμού λόγω κρατικής επιχορήγησης για τις ανανεώσιμες πηγές ενέργειας, κυρίως τις εγκαταστάσεις παραγωγής αιολικής ενέργειας

1. Απάντησε η Ομοσπονδιακή Κυβέρνηση της Γερμανίας στην προειδοποίηση που της απηύθυνε η Επιτροπή με επιστολή της 25ης Οκτωβρίου 1996 σχετικά με τις υψηλές επιδοτήσεις που προβλέπονται στο γερμανικό νόμο περί ενέργειας για την προώθηση των εγκαταστάσεων παραγωγής αιολικής ενέργειας;

2. Σε περίπτωση που η απάντηση δεν θα ήταν ικανοποιητική, ποιά θα είναι τα επόμενα βήματα της Επιτροπής;

3. Με ποιά νομική βάση μπορεί να υποστηριχθεί ότι η στρέβλωση του ανταγωνισμού που προκαλείται από την ειδική αυτή επιχορήγηση συμβιβάζεται με την αρχή του ελεύθερου ανταγωνισμού;

4. Έχει εξετάσει η Επιτροπή ανάλογους νόμους περί ενέργειας και σε άλλα κράτη μέλη της Ευρωπαϊκής Ένωσης; Εάν υπάρχουν παρόμοιοι νόμοι με αυτόν της Ομοσπονδιακής Δημοκρατίας της Γερμανίας, θα σταλούν προειδοποιήσεις και σε άλλες κυβερνήσεις;

5. Προτίθεται η Επιτροπή να θέσει χρονική προθεσμία για την πλήρη κατάργηση τέτοιου είδους επιχορηγήσεων;

Απάντηση του κ. Van Miert εξ ονόματος της Επιτροπής (29 Μαΐου 1997)

1-2. Στην απάντησή του προς την Επιτροπή, ο γερμανός υπουργός των οικονομικών συμφώνησε ότι η πρόσθετη επιβάρυνση λόγω του γερμανικού κανονισμού για την παροχή ηλεκτρικού ρεύματος (SEG - Stromeinspeisungesetz), ειδικά στις παράκτιες περιοχές, δεν πρέπει να αυξηθεί χωρίς να αλλάξει, και ανέφερε σχέδιο πρότασης του Bundesrat για την τροποποίηση του SEG. Η γερμανική κυβέρνηση εξετάζει το ενδεχόμενο περιορισμού ή μείωσης της ελάχιστης τιμής που καθορίζει ο SEG λαμβάνοντας υπόψη της τις προτάσεις της Επιτροπής.

Η Επιτροπή δεν προτίθεται να λάβει απόφαση για τις επόμενες κινήσεις της πριν καταλήξουν οι εν λόγω συζητήσεις. Εάν το γερμανικό κοινοβούλιο αποφασίσει να τροποποιήσει το νόμο, οι σχετικές τροποποιήσεις θα πρέπει να κοινοποιηθούν εκ των προτέρων σύμφωνα με το άρθρο 93, παράγραφος 3, της συνθήκης ΕΚ ώστε να δοθεί η ευκαιρία στην Επιτροπή να εκτιμήσει εάν ο νόμος συμβιβάζεται με τους κανονισμούς για τις κρατικές ενισχύσεις. Εάν οι συζητήσεις στη Βόννη δεν καταλήξουν σε τροποποίηση του SEG, η Επιτροπή ενδέχεται να προτείνει τα κατάλληλα μέτρα (άρθρο 93, παράγραφος 1, της συνθήκης ΕΚ) στη γερμανική κυβέρνηση.

3. Το 1990, η Επιτροπή ενέκρινε τον SEG που κοινοποίησε η γερμανική κυβέρνηση βάσει του άρθρου 93, παράγραφος 3, της συνθήκης ΕΚ. Έκτοτε, η κατάσταση στην αγορά αιολικής ενέργειας έχει αλλάξει ριζικά. Η Επιτροπή έχει λάβει καταγγελίες από διάφορες εταιρείες ηλεκτρισμού. Εάν ο SEG συνεχίσει να προωθεί κατά τον ίδιο τρόπο την αιολική ενέργεια, η Επιτροπή θα πρέπει να ελέγξει το συμβιβάσιμό του με την κοινοτική νομοθεσία για τις κρατικές ενισχύσεις.

4. Η Επιτροπή ενέκρινε ένα δανικό νόμο το 1996 που, κατά την άποψή της, στρεβλώνει λιγότερο τον ανταγωνισμό από ό,τι ο γερμανικός SEG.

5. Η Επιτροπή δεν προτίθεται προς το παρόν να υποβάλει χρονοδιάγραμμα για την κατάργηση αυτού του είδους επιδότησης, αλλά να εφαρμόσει τις γενικές αρχές της για τις κρατικές ενισχύσεις σε κάθε μεμονωμένη περίπτωση που κοινοποιείται.
ΓΡΑΠΤΗ ΕΡΩΤΗΣΗ E-1013/97 υποβολή: Κωνσταντίνος Κληρονόμος (PSE) προς την Επιτροπή (19 Μαρτίου 1997)

Θέμα: Τροχαία δυστυχήματα

Σύμφωνα με μελέτη του Ευρωπαϊκού Συμβουλίου για την Ασφάλεια στις Μεταφορές που δημοσιεύτηκε πρόσφατα, ο αριθμός θανάτων ετησίως στις χώρες της Ευρωπαϊκής Ένωσης που οφείλεται σε τροχαία δυστυχήματα ανέρχεται σε 45.000. Μεταξύ άλλων, ειδικοί αναφέρουν ότι μία νέα αιτία πρόκλησης τροχαίων ατυχημάτων είναι η χρήση από τους οδηγούς αυτοκινήτων κινητών τηλεφώνων κατά την ώρα οδήγησης.

Ερωτάται η Επιτροπή ποιά μέτρα προτίθεται να προτείνει να ληφθούν, ή, αν πρόκειται να υιοθετήσει τις προτάσεις του Ευρωπαϊκού Συμβουλίου για την Ασφάλεια στις Μεταφορές, προκειμένου να βελτιωθεί η τραγική κατάσταση που επικρατεί στους Ευρωπαϊκούς δρόμους από την άποψη των τροχαίων δυστυχημάτων;

Απάντηση του κ. Kinnock εξ ονόματος της Επιτροπής (26 Μαΐου 1997)

Την Επιτροπή την απασχολεί ιδιαίτερα το θέμα της οδικής ασφάλειας στην Κοινότητα και πρόσφατα ενέκρινε ένα πρόγραμμα δράσης για τα έτη 1997-2001, «Προώθηση της οδικής ασφάλειας στην ΕΕ» ((COM(97) 131 )).

Η Επιτροπή προς το παρόν δεν εξετάζει την κοινοτική νομοθεσία υπό το πρίσμα των επιπτώσεων που μπορεί να έχει για την οδική ασφάλεια η χρήση των κινητών τηλεφώνων. Πάντως, στο πλαίσιο συζητήσεων που προέρχονται από την ανακοίνωσή μας και την έκθεση του Ευρωπαϊκού Συμβουλίου για την ασφάλεια στις μεταφορές, δίνεται ιδιαίτερη προσοχή σε θέματα όπως η ανάγκη και η σημασία ύπαρξης νομοθεσίας σε κοινοτικό επίπεδο, ξεχωριστά από το εθνικό επίπεδο.

Η Επιτροπή, εν τω μεταξύ, θα υποστηρίξει δράσεις οι οποίες θα αποσκοπούν στην ευαισθητοποίηση του κοινού όσον αφορά τους κινδύνους που ενέχει για την οδική ασφάλεια η χρήση των κινητών τηλεφώνων.
ΓΡΑΠΤΗ ΕΡΩΤΗΣΗ E-1054/97 υποβολή: Jesϊs Cabezσn Alonso (PSE) προς την Επιτροπή (19 Μαρτίου 1997)

Θέμα: Μεταρρυθμίσεις στη σημερινή ΚΟΑ των γαλακτοκομικών προϊόντων

Ενόψει της επικείμενης μεταρρύθμισης της ΚΟΑ στον τομέα των γαλακτοκομικών προϊόντων, θεωρεί η Επιτροπή ότι το σημερινό σύστημα εθνικών γαλακτοκομικών ποσοστώσεων είναι χρήσιμο;

Υπάρχει, κατά την άποψη της Επιτροπής, δυνατότητα καθιέρωσης κοινοτικής γαλακτοκομικής ποσόστωσης που θα κατανέμεται στις χώρες με ελλειμματική ποσόστωση σε σχέση με το επίπεδο κατανάλωσης;

Είναι έτοιμη η Επιτροπή να προχωρήσει στη μεταρρύθμιση της ΚΟΑ χωρίς να δημιουργήσει εντάσεις στους διάφορους τομείς;

Πιστεύει η Επιτροπή ότι είναι δυνατόν να επιτευχθεί μια γραμμική αύξηση στις εθνικές γαλακτοκομικές ποσοστώσεις ή προτιμά να αναθεωρήσει την κάθε εθνική ποσόστωση σε σχέση με την κατανάλωση;

Απάντηση του κ. Fischler εξ ονόματος της Επιτροπής (21 Απριλίου 1997)

Η ποσόστωση κάθε κράτους μέλους καθορίστηκε με βάση την υπάρχουσα παραγωγή σε κάθε κράτος μέλος. Κάθε άλλο κριτήριο κατανομής και, ιδίως, ο πληθυσμός ή η εθνική κατανάλωση θα καθιστούσε αδύνατη μία συμφωνία για το καθεστώς ή θα είχε οδηγήσει στον καθορισμό μιάς συνολικής ποσότητας για την Κοινότητας πολύ υψηλότερη, για να επιτραπεί στο καθεστώς να επιτύχει τους στόχους μείωσης των δημοσιονομικών δαπανών σε ανεκτό επίπεδο, και να ελέγξει την πολύ πλεονασματική γαλακτοκομική παραγωγή.

Η Επιτροπή αυτή τη στιγμή μελετά τις εξελίξεις της αγοράς γάλακτος και των γαλακτοκομικών προϊόντων. Η ανάλυσή της θα διανεμηθεί προσεχώς κατά τρόπο ώστε οι ενδιαφερόμενοι να μπορέσουν να συμμετάσχουν στη συζήτηση που θα καταλήξει την κατάλληλη στιγμή, στην επιλογή από το Συμβούλιο, της πολιτικής που πρέπει να ακολουθήσει κατά τα προσεχή έτη.
ΓΡΑΠΤΗ ΕΡΩΤΗΣΗ P-1458/97 υποβολή: Claude Desama (PSE) προς την Επιτροπή (23 Απριλίου 1997)

Θέμα: Επιλογή τοποθεσιών για την αποθήκευση ελαφρά ραδιενεργών αποβλήτων στη βελγική επικράτεια

Η βελγική κυβέρνηση συνέταξε κατάλογο τοποθεσιών για την αποθήκευση ελαφρά ραδιενεργών αποβλήτων. Πριν να ληφθεί η τελική απόφαση, μήπως θα ήταν καλό να βεβαιωθεί η Επιτροπή ότι το Βέλγιο τηρεί σχετικώς τις διατάξεις των άρθρων 34, 35 και 36 της Συνθήκης ΕΚΑΕ όσον αφορά την προστασία της υγείας του πληθυσμού;

Όσον αφορά τις τοποθεσίες πλησίον των συνόρων με άλλο κράτος μέλος, όπως το Bovigny (πλησίον του Λουξεμβούργου) ή το Faweu στην περιοχή της Verviers (πλησίον της Γερμανίας), έχει άραγε βεβαιωθεί η Επιτροπή ότι το βελγικό κράτος εφαρμόζει το άρθρο 37 της Συνθήκης ΕΚΑΕ και μήπως, στην περίπτωση αυτή, έχει ενδεχομένως προβεί στη σύσταση ομάδας εμπειρογνωμόνων, όπως προβλέπεται στο άρθρο 31 της εν λόγω Συνθήκης;

Απάντηση της κας Bjerregaard εξ ονόματος της Επιτροπής (14 Μαΐου 1997)

Από τα κράτη μέλη απαιτείται να μεριμνούν για την πλήρη τήρηση όλων των υποχρεώσεων που υπέχουν βάσει των άρθρων 34, 35 και 36 της συνθήκης Ευρατόμ. Η Επιτροπή θα επιδιώξει να παρέμβει μόνο τότε όταν διαθέτει βάσιμες αποδείξεις ότι κάποιο κράτος μέλος δεν συμμορφώνεται με τις υποχρεώσεις αυτές. Στην περίπτωση των χωρών που έχουν προβλεφθεί από το Βέλγιο για την εναπόθεση ραδιενεργών αποβλήτων χαμηλής περιεκτικότητας, δεν υπάρχουν καθόλου στοιχεία από τα οποία να προκύπτει ότι το σχέδιο αυτό θα συνιστούσε «ιδιαιτέρως επικίνδυνο πείραμα» κατά την έννοια των διατάξεων του άρθρου 34, ούτε υπάρχουν καθόλου στοιχεία ότι το Βέλγιο ενδέχεται να παραλείψει να τοποθετήσει τις απαιτούμενες εγκαταστάσεις περιβαλλοντικής παρακολούθησης και κοινοποίησης των πληροφοριών (όπως απαιτείται από τα άρθρα 35 και 36) για οποιονδήποτε χώρο που θα μπορούσε να χρησιμοποιηθεί για τον προαναφερόμενο σκοπό.

Το θέμα της εφαρμογής του άρθρου 37 της Συνθήκης για το Bovigny εξετάστηκε στο πλαίσιο της απάντησης στη γραπτή ερώτηση Ε-1135/97 του κ. Fayot ((βλέπε σελίδα 75 )). Η απάντηση αυτή εξακολουθεί να ισχύει για άλλους χώρους αυτού του είδους, είτε βρίσκονται κοντά στα σύνορα είτε και όχι.
ΓΡΑΠΤΗ ΕΡΩΤΗΣΗ E-1269/97 υποβολή: Alessandro Danesin (UPE) προς την Επιτροπή (11 Απριλίου 1997)

Θέμα: Αξιολόγηση των περιβαλλοντικών επιπτώσεων του σχεδίου για τη δημιουργία χώρου εναπόθεσης αποβλήτων στο Spresiano (TV)

O όμιλος επιχειρήσεων για τη συλλογή και την εξουδετέρωση των στερεών αστικών αποβλήτων «Priula» είναι ο αρμόδιος φορέας της Λεκάνης ΤV2 (Treviso 2) για την εξουδετέρωση των στερεών αστικών αποβλήτων (απόφαση του Περιφερειακού Συμβουλίου της Veneto, της 28.10.1988, αριθ. 785). Ο ανωτέρω όμιλος επιχειρήσεων, μέσω της βασικής μικτής δημόσιας-ιδιωτικής επιχείρησης «Contarina spa» (της οποίας είναι πλειοψηφών μέτοχος), πρότεινε την κατασκευή για τον καθαρισμό των στερεών αστικών αποβλήτων και την παραγωγή κοπροχώματος και καυσίμου προερχόμενου από απορρίμματα, η οποία ενεκρίθη στις 29.11.1991, προκειμένου να κατασκευασθεί στην Κοινότητα Spresiano προβλεπόμενου κόστους περίπου 30 δισεκατομμυρίων λιρετών.

Η περιφέρεια της Veneto ενέκρινε το σχέδιο με την υπ' αριθμόν 6105 απόφαση στις 23.10.1992, μετά από ευνοϊκή γνωμοδότηση της Περιφερειακής Τεχνικής Επιτροπής, Τμήμα Περιβάλλοντος, βάσει της μελέτης περιβαλλοντικής καταλληλότητος που υπεβλήθη από την «Contarina spa».

Η μελέτη όμως αυτή περιέχει αναληθή στοιχεία που απέχουν από την πραγματική κατάσταση, όπως απέδειξε ο δήμαρχος και το Δημοτικό Συμβούλιο του Spresiano.

Πρόκειται για ουσιαστικά στοιχεία όσον αφορά την έγκριση του σχεδίου, και ως εκ τούτου, οι εγκαταστάσεις περιγράφονται ως εξής:

- απόσταση 1,4 χλμ. από τον πλησιέστερο κατοικημένο τόπο, στην ουσία όμως απόσταση 420 μ. από τον οικισμό της Lovadina (βάσει του περιφερειακού σχεδίου εξουδετέρωσης των στερεών αστικών αποβλήτων προβλέπεται απόσταση 500 μ.) 7

- σε απόσταση 100 μ. περίπου από την περίμετρο των σχεδιαζόμενων εγκαταστάσεων, υπάρχει αυτοκινητόδρομος (ελάχιστο προβλεπόμενο όριο τα 200 μ.) 7

- στα 20 μ. περίπου, υπάρχουν μεμονωμένες κατοικίες και στα 30 μ. περίπου σύνολο 4 κατοικιών (προβλεπόμενο περιφερειακό όριο τα 100μ.) 7

Το εν λόγω σχέδιο έχει ήδη παραπεμφθεί στην Επιτροπή, ή, εν πάση περιπτώσει, η Επιτροπή έχει λάβει γνώση σχετικώς;

Θεωρεί η Επιτροπή ότι ελήφθη υπόψη ο οδηγία 85/337/ΕΟΚ ((ΕΕ L 175 της 5.7.1985, σελ. 40. )) σχετικά με την αξιολόγηση των επιπτώσεων στο περιβάλλον και οι οδηγίες 75/442/ΕΟΚ ((ΕΕ L 194 της 25.7.1975, σελ. 39. )) και 91/156/ΕΟΚ ((ΕΕ L 78 της 26.3.1991, σελ. 32. )) σχετικά με τα απόβλητα;

Απάντηση της κας Bjerregaard εξ ονόματος της Επιτροπής (6 Μαΐου 1997)

Τα γεγονότα που αναφέρει το Αξιότιμο Μέλος δεν αποτελούν αντικείμενο επαλήθευσης από πλευράς Επιτροπής. Εμπίπτουν στην εθνική δικαιοδοσία η οποία μπορεί να τα κρίνει, όπου είναι απαραίτητο.

Τα σχέδια έργων που καλύπτονται από την οδηγία 85/337/ΕΟΚ σχετικά με την εκτίμηση των περιβαλλοντικών επιπτώσεων δεν ανακοινώνονται αυτομάτως στην Επιτροπή.